Metodické usmernenie 
Ministerstva financií Slovenskej republiky  z 23. júla 2015 č. MF/017827/2015-31
o účtovaní nehnuteľných kultúrnych pamiatok

Ministerstvo financií Slovenskej republiky v záujme jednotného postupu pri účtovaní nehnuteľných kultúrnych pamiatok a ich technického zhodnotenia vydáva toto metodické usmernenie.
Zákon č. 431/2002 Z. z. o účtovníctve vymedzuje majetok v § 2 ods. 4 ako aktíva účtovnej jednotky, ktoré sú výsledkom minulých udalostí, je takmer isté, že v budúcnosti zvýšia ekonomické úžitky účtovnej jednotky a dajú sa spoľahlivo oceniť podľa § 24 až 28; vykazujú sa v účtovnej závierke v súvahe alebo vo výkaze o majetku a záväzkoch. 
Nehnuteľné kultúrne pamiatky predstavujú historické kultúrne dedičstvo. Ich hodnota je zväčša nevyčísliteľná. Štandardnou situáciou v účtovníctve štátnej správy je, že sa neúčtujú a teda ani nevykazujú ako súčasť účtov aktív v Súvahe. V účtovníctve sa zaznamenáva iba ich technické zhodnotenie resp. obnova, a to na účte 029 – Ostatný dlhodobý hmotný majetok.
Ak však účtovná jednotka má k dispozícii spoľahlivé ocenenie nehnuteľnej kultúrnej pamiatky zdokumentované v relevantných dokladoch potvrdzujúce cenu pri obstaraní, účtuje o predmetnej nehnuteľnej kultúrnej pamiatke  na účte 021 – Stavby. Technické zhodnotenie, ktoré bolo na tejto nehnuteľnej kultúrnej pamiatke vykonané sa preúčtuje na účet 029 – Ostatný dlhodobý hmotný majetok, ako aj oprávky vytvorené k tomuto technickému zhodnoteniu sa preúčtujú z účtu 081 – Oprávky k stavbám na účet 089 – Oprávky k ostatnému dlhodobému hmotnému majetku. Za spoľahlivé ocenenie je možné považovať najmä zmluvy o obstaraní nehnuteľnosti alebo delimitačné protokoly, kde je jednoznačne rozpísané ocenenie jednotlivých súčastí delimitácie. Za spoľahlivé ocenenie nie je možné považovať ocenenie vypočítané  rozpočítaním sumárnej hodnoty nehnuteľných kultúrnych pamiatok. 
Pri neštandardnej situácii, kedy účtovná jednotka má v správe nehnuteľnú kultúrnu pamiatku a nemá k dispozícii dokumenty, ktoré by dokazovali spoľahlivé ocenenie konkrétnej nehnuteľnej kultúrnej pamiatky (napr. má iba sumu z delimitačného protokolu, ktorá sa nedá jednoznačne priradiť ku konkrétnej nehnuteľnej kultúrnej pamiatke), avšak napriek tomu účtovala na účte 021 – Stavby, vykoná sa oprava účtovania na základe interného opravného účtovného dokladu, prostredníctvom ktorého sa odúčtujú príslušná suma z účtu 021 – Stavby súvzťažne s účtom 081 – Oprávky k stavbám a účtami zdrojov krytia (transferov) alebo účtom 428 – Výsledok hospodárenia minulých období. Ak súčasťou doterajšieho účtovania bolo aj technické zhodnotenie, jeho suma sa preúčtuje na účet 029 – Ostatný dlhodobý hmotný majetok, ako aj oprávky vytvorené k tomuto technickému zhodnoteniu sa preúčtujú z účtu 081 – Oprávky k stavbám na účet 089 – Oprávky k ostatnému dlhodobému hmotnému majetku.
Organizácie štátnej správy  vykážu v transferových tabuľkách za rok 2015 zníženie transferov v z titulu vyradenia nehnuteľnej kultúrnej pamiatky z účtovníctva ako iné zníženie.

Dátum: 		23. 7. 2015 

Vypracoval: 	Ing. Ladislav Zakhar, PhD.
		vedúci oddelenia metodiky účtovníctva
		tel. 02/59 58 32 22

Schválila:  		Ing. Miriam Majorová, PhD.   
		riaditeľka odboru legislatívy  a súhrnného výkazníctva štátu